Document ID: 32005L0091

KOMISIJAS DIREKTĪVA 2005/91/EK
(2005. gada 16. decembris)
par grozījumiem Direktīvā 2003/90/EK, ar ko nosaka īstenošanas pasākumus Padomes Direktīvas 2002/53/EK 7. pantā attiecībā uz obligāti pārbaudāmajām pazīmēm un obligātajiem konkrētu lauksaimniecības augu sugu pārbaudes nosacījumiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2002. gada 13. jūnija Direktīvu 2002/53/EK (1) par lauksaimniecības augu sugu šķirņu kopējo katalogu, un jo īpaši tās 7. panta 2. punkta a) un b) apakšpunktu,
tā kā:
(1)
Komisijas Direktīva 2003/90/EK (2) tika pieņemta, lai nodrošinātu, ka tās augu sugas, ko dalībvalstis iekļauj savos katalogos, atbilst Kopienas Augu šķirņu biroja (CPVO) noteiktajām pamatnostādnēm attiecībā uz obligāti pārbaudāmām pazīmēm un obligātiem šķirņu pārbaudes nosacījumiem šo pamatnostādņu darbības ietvaros. Direktīvā paredzēts, ka citām šķirnēm piemērojamas Starptautiskās jaunu augu šķirņu aizsardzības savienības (UPOV) pamatnostādnes.
(2)
Kopš tā laika CPVO ir noteicis pamatnostādnes par vairākām citām sugām.
(3)
Tāpēc attiecīgi jāgroza Direktīva 2003/90/EK.
(4)
Šajā direktīvā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 2003/90/EK I un II pielikumu aizstāj ar šīs direktīvas pielikumu.
2. pants
Līdz 2006. gada 1. aprīlim uzsāktajās pārbaudēs, dalībvalstis var piemērot Direktīvas 2003/90/EK tekstu pirms tā grozījumiem ar šo direktīvu.
3. pants
Dalībvalstis, vēlākais, līdz 2006. gada 31. martam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt Komisijai dara zināmus minēto noteikumu tekstus, kā arī minēto noteikumu un šīs direktīvas atbilstības tabulu.
Tās piemēro minētos noteikumus no 2006. gada 1. aprīļa.
Kad dalībvalstis pieņem minētos tiesību aktus, tajos ietver atsauci uz šo direktīvu, vai arī šādu atsauci pievieno to oficiālai publikācijai. Dalībvalstis nosaka, kā izdarāmas šādas atsauces.
4. pants
Šī direktīva stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2005. gada 16. decembrī

Labels: 7
12
15
6